સંઘમાં માત્ર મહારાષ્ટ્રના બ્રાહ્મણોનું જ ચલણ છે એ મહેણું પણ બાળાસાહેબના અનુગામીની પસંદમાં ભાંગવામાં આવ્યું. તેમણે અનુગામી તરીકે ઉત્તર પ્રદેશના રાજપૂત પરિવારમાં જન્મેલા પ્રા.રાજેન્દ્ર સિંહને પસંદ કર્યા. રજ્જુભૈયાએ સંઘના કામને દેશ-વિદેશમાં પ્રભાવી બનાવીને સરસંઘચાલકની જવાબદારી પોતાની હયાતીમાં જ કુપ્પહલ્લી સીતારામૈયા સુદર્શનને વર્ષ ૨૦૦૦માં સોંપી. રજ્જુભૈયાના વખતમાં દેશમાં સંઘના પ્રચારક રહેલા અટલ બિહારી વાજપેયી વડાપ્રધાનના હોદ્દે આવી શક્યા. એમની સાથે તેમને ઝાઝું બનતું નહોતું, પણ વાજપેયી પણ પ્રચારક રહ્યા હોવાથી સુપ્રીમોની આમન્યા સદાય જાળવતા રહ્યા. અત્યાર લગી માત્ર શિયા મુસ્લિમો જ સંઘ-જનસંઘ સાથે જોડતા રહ્યા હતા. સુદર્શનજીએ મૂળે દાઉદી વહોરા એવા વરિષ્ઠ પત્રકાર મુઝફ્ફર હુસૈન સાથે લાંબી ચર્ચાવિચરણા કરીને રમેશ પતંગેને સાથે લઈને મુંબઈના મુસ્લિમબહુલ ઇલાકા ભીંડી બજારમાં જઈને શિયા-સુન્ની- દાઉદી મુસ્લિમો સાથે બેઠક કરીને રાષ્ટ્રીય મુસ્લિમ મંચનો પાયો નાખ્યો. સુદર્શનજીએ પણ ૨૦૦૯માં સરસંઘચાલકપદ વર્તમાન વડા ડૉ.મોહન ભાગવતને આપીને નિવૃત્ત થવાનું પસંદ કર્યું હતું. સંઘના તમામ સરસંઘચાલકો અને સરકાર્યવાહો એકદમ ભણેલા ગણેલા અને ઊંચી પદવી ધરાવનારા રાષ્ટ્રને સમર્પિત રહ્યા છે.